
FORSLAG TIL EUROPA-PARLAMENTETS BESLUTNING
med henstillinger til Kommissionen om den 28. ordning: en ny retlig ramme for innovative virksomheder 
(2025/2079(INL))
Europa-Parlamentet,
–	der henviser til artikel 225 i traktaten om Den Europæiske Unions funktionsmåde,
–	der henviser til artikel 50 og artikel 114, stk. 1, i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EF) nr. 593/2008 af 17. juni 2008 om lovvalgsregler for kontraktlige forpligtelser (Rom I)[footnoteRef:1], [1: 	EUT L 177 af 4.7.2008, s. 6, ELI: http://data.europa.eu/eli/reg/2008/593/oj.] 

–	der henviser til Europa-Parlamentets og Rådets forordning (EU) nr. 1215/2012 af 12. december 2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område[footnoteRef:2], [2:  	EUT L 351 af 20.12.2012, s. 1, ELI: http://data.europa.eu/eli/reg/2012/1215/oj.] 

–	der henviser til Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF[footnoteRef:3], [3: 	EUT L 257 af 28.8.2014, s. 73, ELI: http://data.europa.eu/eli/reg/2014/910/oj.] 

–	der henviser til Europa-Parlamentets og Rådets direktiv (EU) 2017/1132 af 14. juni 2017 om visse aspekter af selskabsretten[footnoteRef:4], [4: 	EUT L 169 af 30.6.2017, s. 46, ELI: http://data.europa.eu/eli/dir/2017/1132/oj.] 

–	der henviser til Kommissionens meddelelse af 28. maj 2025 med titlen "EU's strategi for opstarts- og vækstvirksomheder" (COM(2025)0270),
–	der henviser til Enrico Lettas rapport af 17. april 2024 med titlen "Much more than a market",
–	der henviser til Mario Draghis rapport af 9. september 2024 med titlen "The future of European competitiveness",
–	der henviser til forretningsordenens artikel 47 og 55,
A.	der henviser til, at virksomheder, især små og mellemstore virksomheder (SMV'er), opstartsvirksomheder og vækstvirksomheder, i hele Unionen oplever, at der er meget forskellige regler fra medlemsstat til medlemsstat; der henviser til, at denne lovgivningsmæssige mangfoldighed og omkostningerne ved at navigere i ukendte miljøer hindrer paneuropæisk finansiering af virksomheder;
B.	der henviser til, at et fælles europæisk system ikke kun kan opnås ved hjælp af en selvstændig EU-retsakt, men også ved at indføre et sæt regler, der fungerer sideløbende med det nationale retssystem, som findes i hver medlemsstat;
C.	der henviser til, at mange opstarts- og vækstvirksomheder i Unionen udvikler banebrydende teknologier; der henviser til, at disse virksomheder ofte erhverves af udenlandske virksomheder, før de modnes; der henviser til, at sådanne overtagelser ofte ligger under Unionens tærskelværdier for kontrol med fusioner og virksomhedsovertagelser;
D.	der henviser til, at innovative virksomheder har brug for adgang til venturekapital, paneuropæisk mobilitet, skalerbarhed, højt kvalificerede arbejdstagere, beskyttelse mod "dræberopkøb" og langsigtede investeringer;
Generelle principper
1.	glæder sig over Kommissionens tilsagn om at forelægge et lovgivningsmæssigt forslag om en 28. ordning for innovative virksomheder (den "28. ordning"), som bør bestå af et lovgivningsmæssigt forslag til direktiv med artikel 50 og 114, stk. 1, i traktaten om Den Europæiske Unions funktionsmåde (TEUF) som retsgrundlag; 
2.	er stærkt imod brugen af artikel 352, stk. 1, i TEUF som retsgrundlag, fordi det ville forsinke vedtagelsen af det lovgivningsmæssige forslag på grund af kravet om enstemmighed; er kritisk over for brugen af forstærket samarbejde som omhandlet i artikel 20 i traktaten om Den Europæiske Union og artikel 329 i TEUF eller mellemstatslige aftaler med henblik på at etablere den 28. ordning;
3.	anerkender, at artikel 50 og 114, stk. 1, i TEUF kræver harmoniseringsforanstaltninger i selskabsretten, der nødvendiggør gennemførelse i medlemsstaternes nationale lovgivning; mener, at der i dette tilfælde bør foretrækkes maksimal harmonisering for at sikre ensartede regler i alle medlemsstater; 
4.	betragter den 28. ordning som et skridt i retning af yderligere uddybning af det indre marked og større europæisk integration;
5.	gentager, at virksomheder, der frivilligt tilslutter sig den 28. ordning, bør være bundet af dens regler;
6.	understreger, at en virksomheds valg om at tilslutte sig den 28. ordning automatisk skal anerkendes i de nationale retsordener i alle 27 medlemsstater;
7.	er opmærksom på risikoen for, at en 28. ordning kan muliggøre omgåelse af obligatorisk indenlandsk beskyttelse for svagere parter; understreger, at den 28. ordning ikke må blive et middel til at underminere de eksisterende beskyttelsesniveauer; insisterer på, at der fastsættes garantier ved hjælp af materielle regler, som har et højt beskyttelsesniveau, og ved hjælp af lovvalgsregler, der sikrer anvendelsen af ufravigelige nationale regler;
Den 28. ordning for innovative virksomheder
8.	er af den opfattelse, at den 28. ordning primært bør vedrøre selskabsretlige regler, og at kun virksomheder med begrænset ansvar, der ikke er noteret på aktiemarkedet, bør kunne deltage i den; mener, at den 28. ordning bør være et regelsæt, der skal indarbejdes i eksisterende eller nye nationale virksomhedsformer;
9.	foreslår at navngive den virksomhedsform, der er omfattet af den 28. ordning, "European Start-Up and Scale-Up" (europæisk opstarts- og vækstvirksomhed) (ESSU); opfordrer til, at forkortelsen "ESSU" føjes til eksisterende nationale forkortelser for virksomhedsformer;
10.	understreger, at den 28. ordning ikke berører EU-retten og national ret inden for individuel og kollektiv arbejdsret og reglerne om medarbejdernes medbestemmelse;
11.	fremhæver behovet for at forenkle stiftelsen og registreringen af virksomheden; opfordrer til, at procedurekompleksiteten reduceres, og at registreringsproceduren for oprettelse af en ESSU afsluttes inden for 48 timer; opfordrer til muligheden for at indsende virksomhedsdokumenter online i hele virksomhedsformens livscyklus og til fuld gennemførelse af engangsprincippet for registrering af en ESSU; mener, at der bør være mulighed for digitale procedurer såsom digitale møder til generalforsamlinger og bestyrelsesmøder;
12.	opfordrer til oprettelse af et ensartet digitalt virksomhedsregister på EU-plan, der skal fungere som et direkte indgangspunkt for registrering af ESSU'er og supplere og udvide det eksisterende registersammenkoblingssystem (BRIS);
13.	opfordrer til yderligere udvikling og tilpasning af en EU-virksomhedsidentifikator for at strømline registreringen, øge gennemsigtigheden og tilliden, lette virksomhedsidentitetskontrol og bekæmpe svig og skatteunddragelse;
14.	mener, at muligheden for at registrere sig som ESSU ikke bør begrænses til en ny kategori af "innovative virksomheder" eller andre begrænsende faktorer; advarer om, at oprettelse af en sådan ny kategori vil tilføje unødvendigt bureaukrati; præciserer, at det kun bør være muligt for fysiske eller juridiske personer, der er bosiddende eller etableret i Unionen, at oprette en ESSU;
15.	mener, at det bør være muligt for en ESSU at fungere som en selvstændig enkelt virksomhed eller som en dattervirksomhed af et ESSU-moderselskab;
16.	understreger, at en virksomheds vedtægtsmæssige hjemsted skal være i en af de 27 medlemsstater for at kvalificere sig til registrering som ESSU; understreger, at hjemstedet og det vedtægtsmæssige hjemsted kan være i forskellige medlemsstater;
17.	understreger, at produktivitetsvækst, innovation og social inklusion skal gå hånd i hånd; er af den opfattelse, at det bør overvejes at oprette medarbejderaktieordninger for medarbejdere i en ESSU, så de kan få en ejerandel i virksomheden;
Beskyttelsesforanstaltninger
18.	understreger behovet for at beskytte europæiske innovative virksomheder mod "dræberopkøb" og for at forhindre flytning af innovation, ofte støttet af europæiske offentlige forskningsfonde, til uden for Unionen; anser fusionsregulering for at være utilstrækkelig til at løse problemet med "dræberopkøb"; opfordrer til at inkludere valgfrie former for "steward ownership", "asset locks" og forskellige aktieklasser, især aktier i to klasser, herunder vetoaktier, som en del af det lovgivningsmæssige forslag; 
19.	er bekymret over risikoen for at underminere de eksisterende standarder for beskyttelse af den svage part i medlemsstaternes nationale retsordener;
20.	mener, at anvendelsen af lovvalgsregler er en mere hensigtsmæssig måde at håndtere beskyttelsen af den svagere part på end materielle regler i det nye lovgivningsmæssige forslag; kræver, at spørgsmål vedrørende medarbejdernes medbestemmelse afgøres i henhold til loven for virksomhedens reelle hjemsted, som er stedet for virksomhedens centrale ledelse; 

Adgang til kapital
21.	opfordrer til udarbejdelse af standarddokumenter, der skal anvendes i hele Unionen til aktionæraftaler og vedtægter; 
22.	mener, at det nye lovgivningsmæssige forslag bør indeholde harmoniserede regler om egenkapitallignende gældsinstrumenter, der gør det muligt for investorer at investere i en virksomhed uden at erhverve ret til kontrol over denne virksomhed;
Tvistbilæggelse
23.	mener, at der bør etableres en alternativ tvistbilæggelsesmekanisme for tvister vedrørende ESSU'er for at sikre hurtig og specialiseret tvistbilæggelse; mener endvidere, at medlemsstaterne bør overveje at indføre et særligt panel inden for deres nationale domstole, der er dedikeret til tvister mellem virksomheder vedrørende ESSU'er, og at det bør være muligt for sådanne særlige paneler at gennemføre tvistbilæggelsen på engelsk; 
Afsluttende bestemmelser
24.	anmoder Kommissionen om på grundlag af artikel 50 og artikel 114 i TEUF senest i første kvartal af 2026 at fremsætte et forslag til direktiv i overensstemmelse med henstillingerne i bilaget hertil;
25.	pålægger sin formand at sende denne beslutning og henstillingerne i bilaget til Kommissionen og Rådet.

HENSTILLINGER VEDRØRENDE INDHOLDET AF DET FORSLAG, DER ANMODES OM

1.	Generelle principper og retlig form
Parlamentet foreslår at kalde den virksomhedsform, der er omfattet af den 28. ordning, for en "European Start-Up and Scale-Up" (europæisk opstarts- og vækstvirksomhed) (ESSU). En ESSU bør ikke være en selvstændig paneuropæisk virksomhedsform, men en national virksomhedsform i alle medlemsstater, der skal bestå af visse elementer, der er harmoniseret ved EU-retten. Forkortelsen ESSU bør føjes til eksisterende nationale forkortelser for virksomhedsformer.
ESSU bør bygge på virksomhedsformer, der er oprettet i henhold til national lovgivning. Medlemsstaterne bør frit kunne vælge, om de vil tillade, at eksisterende nationale virksomhedsformer omdannes til en ESSU, eller om de vil oprette en ny national virksomhedsform. Stifterne eller ejerne af en national virksomhedsform bør være i stand til frivilligt at tilmelde sig den nye ordning, hvilket ville gøre det muligt at bruge virksomhedsmærket "ESSU".
Eksistensen af en ESSU bør automatisk anerkendes af alle medlemsstaternes nationale retsordener som en virksomhed med begrænset ansvar. 
Den lov, der finder anvendelse på oprettelsen af en ESSU, bør være loven i den medlemsstat, hvor den pågældende virksomhed er registreret. Uanset dette princip og med henblik på at beskytte foruddefinerede offentlige interesser bør det være muligt at afgøre, hvilken lov der finder anvendelse, ved hjælp af en altoverskyggende tilknytningsfaktor snarere end stiftelsesstedet.
Retsgrundlaget for ESSU'en bør være artikel 50 og artikel 114, stk. 1, i TEUF. For at opnå retssikkerhed med hensyn til de grundlæggende elementer i en ESSU skal det direktiv, der vedtages i henhold til artikel 50 og 114, stk. 1, i TEUF, være et direktiv med maksimal harmonisering.
Parlamentet er opmærksom på risikoen for, at et automatisk anerkendt ESSU kan føre til omgåelse af obligatoriske nationale regler, der beskytter svagere parter. Reglerne for en ESSU bør derfor ikke berøre EU-retten og national ret inden for individuel og kollektiv arbejdsret, herunder regler for medarbejdermedbestemmelse, og bør indeholde garantier, der effektivt forhindrer misbrug af en ESSU.
 
2.	Anvendelsesområde
Medlemsstaterne bør i deres nationale retsordener fastsætte et sæt regler, som, når de overholdes, tillader en national virksomhedsform at inkludere forkortelsen "ESSU" i sit virksomhedsnavn. For at være berettiget til at registrere sig som ESSU skal en national virksomhedsform overholde følgende: 
–	den skal være en juridisk enhed med rets- og handleevne, der automatisk anerkendes i alle medlemsstater på registreringsdatoen
–	den skal være en virksomhed med begrænset ansvar, hvor ejernes ansvar for virksomhedens gæld er begrænset til størrelsen af deres bidrag 
–	den må ikke være børsnoteret 
–	den skal være etableret af en eller flere fysiske eller juridiske personer, der er bosiddende i eller er etableret i en medlemsstat 
–	det skal være muligt for den at fungere som en selvstændig enkel virksomhed eller som en dattervirksomhed af et ESSU-moderselskab
–	dens vedtægtsmæssige hjemsted skal være beliggende i en af medlemsstaterne.
Hvis den nationale selskabsret foreskriver en minimumsindbetalt kapital til etablering af en virksomhed, der kan registreres som en ESSU, skal den umiddelbart indbetalte kapital med henblik på registrering af denne virksomhed fastsættes til 1 EUR, og virksomheden bør være forpligtet til at afsætte mindst 25 % af sit årlige overskud til en lovbestemt reserve, indtil denne reserve sammen med den oprindeligt indbetalte kapital når den minimumskapital, der kræves i henhold til den pågældende nationale lovgivning.
Af forenklingshensyn bør muligheden for at registrere sig som en ESSU ikke begrænses til en ny kategori af "innovative virksomheder" eller andre begrænsende faktorer, da det ville skabe yderligere bureaukrati og en unødvendig bureaukratisk byrde. 

Hvis en ESSU har til hensigt at notere sig på aktiemarkedet, bør den være forpligtet til at konvertere til et aktieselskab i henhold til national ret eller EU-ret i overensstemmelse med nationale konverteringsregler og EU-konverteringsregler.


3.	Oprettelse af virksomhedsformen
Oprettelsen og registreringen af en ESSU bør være fuldt digital og overholde engangsprincippet. Oprettelsen af en ESSU skal være afsluttet inden for 48 timer.
Ved oprettelsen bør en ESSU modtage en samlet digital identitet og virksomhedsidentifikator for at strømline registreringen, øge gennemsigtigheden og tilliden, lette kontrollen af virksomhedens identitet og bekæmpe svig og skatteunddragelse.
For at lette opfyldelsen af disse mål bør Kommissionen oprette og drive et ensartet digitalt selskabsregister på EU-plan for ESSU'er. Et sådant register vil supplere og udvide det eksisterende registersammenkoblingssystem (BRIS). Det ensartede digitale virksomhedsregister på EU-plan bør ikke erstatte de eksisterende nationale stiftelsesregler, men snarere fungere som en fælles portal. Når en virksomhed registreres i det digitale virksomhedsregister på EU-plan, skal den vælge en medlemsstat som stiftelsessted og i den forbindelse den nationale lovgivning, der finder anvendelse på stiftelsen. 
Det ensartede digitale virksomhedsregister på EU-plan vil etablere et direkte indgangspunkt, hvor virksomheder kan registrere sig som en ESSU. Stiftelse, udfyldelser og ajourføringer bør kun administreres af dette register én gang og bør være tilgængelige på tværs af medlemsstaterne på grundlag af en flersproget grænseflade og harmoniserede identifikationsstandarder i henhold til eIDAS-forordningen[footnoteRef:5]. Registret kunne gøre brug af et godkendt distributed ledger-netværk (DLT), der registrerer vigtige virksomhedshændelser, såsom registreringer eller aktieoverførsler, med faste tidsstempler. [5: 	Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73, ELI: http://data.europa.eu/eli/reg/2014/910/oj).
] 


4.	Beskyttelsesforanstaltninger
Reglerne om ESSU'er bør ikke berøre individuel og kollektiv arbejdsret eller regler om medarbejdernes medbestemmelse.
Den lov, der finder anvendelse på individuelle ansættelseskontrakter, bør udelukkende bestemmes af artikel 8 i forordning (EF) nr. 593/2008.
For spørgsmål vedrørende medarbejdernes medbestemmelse bør den gældende lov bestemmes af virksomhedens reelle hjemsted, dvs. stedet for virksomhedens centrale ledelse. 
Hvis der er en tvist eller usikkerhed om, hvilken national lovgivning der regulerer spørgsmål vedrørende medarbejdernes medbestemmelse, bør en ESSU's bestyrelse, repræsentanterne for de medarbejdere eller fagforeninger, der ville have en nomineringsret i henhold til den nationale lovgivning, hvis anvendelse er omtvistet eller usikker, kunne anmode retten i den medlemsstat, hvor virksomheden har sit vedtægtsmæssige hjemsted, om at træffe afgørelse om den gældende lovgivning. Denne ret bør have enekompetence til at afgøre sagen.

5.	Tilskyndelse til valgfri langsigtethed
Med henblik på at beskytte europæiske innovative virksomheder mod "dræberopkøb" og for at forhindre flytning af innovation, hvis oprettelse ofte støttes af europæiske offentlige forskningsfonde, til lande uden for Unionen bør medlemsstaterne indføre regler, der gør det muligt for virksomheder uigenkaldeligt at vælge yderligere retsbeskyttelsesordninger såsom:
	adskillelsen af stemmerettigheder og økonomiske rettigheder gennem forskellige aktieklasser, især aktier i to klasser
	kvalificeringen af stemmerettigheder som ikkeoverdragelige og ikkearvelige
	udlodning af overskud til investorer eller økonomiske rettighedshavere på grundlag af en kontraktlig aftale, der er begrænset enten i tid eller i beløb, og som til enhver tid kan opsiges af en af parterne
	begrænsning af grænseoverskridende omdannelse til enheder, der har valgt den supplerende retsbeskyttelsesordning, især for "asset locks".
Virksomheder, der har tilmeldt sig sådanne yderligere retsbeskyttelsesordninger, bør kunne inkludere mærket "steward-owned" i deres virksomhedsnavn.
Direktiv (EU) 2017/1132 for så vidt angår grænseoverskridende omdannelser, fusioner og spaltninger bør ændres for at give medlemsstater, der har valgt at indføre deres egen nationale virksomhedsform for "steward ownership", mulighed for at begrænse den grænseoverskridende omdannelse af en sådan national virksomhedsform til virksomhedsformer i andre medlemsstater, der også giver mulighed for lignende former for "steward ownership".

6.	Tiltrækning af talent 
Produktivitetsvækst, innovation og social inklusion skal gå hånd i hånd. En ESSU bør omfatte valgfrie harmoniserede regler i hele Unionen om strukturering af medarbejderaktieordninger, der fremmes via en separat mellemmand. Dette vil ikke kun gøre det muligt for SMV'er, opstartsvirksomheder og vækstvirksomheder at tiltrække talent og tilskynde til langsigtet engagement, men også sikre medarbejdernes fulde og retfærdige deltagelse i den værdi, de hjælper med at skabe gennem deres arbejdskraft og intellektuelle kapital. Følgende principper skal tages i betragtning ved udformningen af harmoniserede regler inden for rammerne af en ESSU: 
	Som en forhåndsbetingelse bør sådanne ordninger under ingen omstændigheder erstatte eller mindske normal grundløn eller enhver anden form for bidrag såsom socialsikringsbidrag, men bør være en ydelse, der supplerer alle sociale og kontraktlige rettigheder. 
	Gennemsigtighed skal være et nøgleprincip i hele udformningen og gennemførelsen af sådanne ordninger. 
	Deltagelse i sådanne ordninger skal være ikkediskriminerende og åben for alle medarbejdere.
	Deltagelse i sådanne ordninger skal forblive frivillig for medarbejderne. 
	Sådanne ordninger skal ledsages af mekanismer til at beskytte medarbejderne mod urimelige økonomiske risici.
Kommissionen bør i samråd med arbejdsmarkedets parter og baseret på eksempler på bedste praksis udforme enkle, elementære og grundlæggende støttende modelaftaler for overskudsdeling og vejledning til ESSU'er for at lette gennemførelsen, forbedre bevidstheden om medarbejderaktieordninger og konvergere ordninger for finansiel deltagelse på tværs af medlemsstaterne. Modelaftalerne og vejledningen bør indeholde oplysninger om tilknyttede økonomiske risici for medarbejderne, angive muligheder for medarbejderopkøb og overveje indvirkningen på medarbejderne, specifikt med hensyn til ligestilling mellem kønnene.  

7.	Tiltrækning af venturekapital
Medlemsstaterne bør indføre harmoniserede egenkapitallignende gældsinstrumenter, der gør det muligt for investorer at investere i virksomheder uden at erhverve ret til kontrol over en virksomhed (såsom bonusrettigheder, passive kapitalindskud eller overskudsrelaterede lån). Sådanne egenkapitallignende gældsinstrumenter bør:
	oprettes ved indgåelse af en kontraktlig aftale mellem virksomheden og investoren om et kapitalindskud, og en sådan aftale skal angive det investerede hovedstolsbeløb, indeholde en defineret tilbagebetalingsdato og indeholde bestemmelser om kompensation, der kan have form af fast eller variabel rente eller bonus
	være efterstillet almindelige gældsfordringer
	behandles som egenkapital eller egenkapitallignende kapital til reguleringsmæssige og regnskabsmæssige formål.
Med henblik på at øge retssikkerheden på tværs af de 27 nationale jurisdiktioner i det indre marked og reducere hindringerne for markedsadgang for investeringer i ESSU'er bør Kommissionen lette udviklingen af standardvedtægter, aktionæraftaler og alle andre relevante dokumenter for ESSU'er og etablere en platform, hvor disse standarddokumenter stilles til rådighed på alle officielle EU-sprog. 
Kommissionen bør nedsætte en ekspertgruppe, der har til opgave at udarbejde standardiserede vedtægter af høj kvalitet, der svarer til de harmoniserede krav til ESSU'er. Denne ekspertgruppe bør bl.a. omfatte stiftere, investorer og fagforeninger.
Kommissionen bør udpege en yderligere ekspertgruppe, der har til opgave at udarbejde standardiserede, retfærdige modelaktionæraftaler af høj kvalitet. Sådanne modelaktionæraftaler bør finde en balance mellem stifternes og investorernes interesser. Denne ekspertgruppe bør bl.a. omfatte stiftere og venturekapitalinvestorer.
Kommissionen bør oprette et fælles forskningscenter for europæisk og komparativ erhvervsret for at give åben adgang til og sammenlignelige oplysninger om virksomhedsreguleringen i medlemsstaterne på alle officielle EU-sprog.

8.	Specialiseret tvistbilæggelse
For at fremskynde tvistbilæggelse vedrørende ESSU'er bør der etableres en alternativ specialiseret tvistbilæggelsesmekanisme. Deltagelse i denne mekanisme bør være betinget af samtykke fra de involverede parter. Tvister vedrørende individuel og kollektiv arbejdsret bør udelukkes fra denne mekanisme. Kompetencen i disse tilfælde bør afgøres i overensstemmelse med artikel 20-23 i forordning (EU) nr. 1215/2012.
Medlemsstaterne bør desuden indføre et særligt panel inden for deres nationale domstole – enten et panel inden for en bestemt domstol på nationalt plan eller et panel inden for en bestemt domstol i hver føderal enhed, afhængigt af det pågældende nationale retssystem. Sådanne paneler bør være dedikeret til at løse civilretlige tvister mellem virksomheder vedrørende ESSU-virksomhedsformen, tvister, der opstår som følge af eller i forbindelse med erhvervelsen af ESSU'er eller aktier i ESSU'er og tvister mellem en ESSU og medlemmer af dens ledelses- eller tilsynsorgan. Medlemsstaterne bør sikre, at sager for sådanne paneler kan føres på engelsk, forudsat at de involverede parter giver deres samtykke.

Kommissionen har med det nye mandat bebudet, at den har til hensigt at skabe en ny retlig status for virksomheder – en "28. ordning". Den "28. ordning" beskriver en lovgivningsteknik, hvorved retligt bindende regler vedtaget på EU-plan sameksisterer på medlemsstaternes områder med nationale regler. Anvendelsen af reglerne afhænger af private parters frivillige valg om at være bundet af disse EU-regler. Set fra disse private parters synspunkt skal EU-regler være mere fordelagtige for dem end den ellers gældende nationale lovgivning, for at de vælger dem. EU har tidligere gjort brug af denne lovgivningsteknik ved vedtagelsen af det paneuropæiske personlige pensionsprodukt (PEPP), forpligtelserne til kollektive investeringer i uoverdragelige værdipapirer (UCITS) og Societatas Europaea (SE). Kommissionen foreslog Societas Privata Europaea (SPE), Societas Unius Personae (SUP) og den fælles EU-købelov (CESL) som en "28. ordning", men afsluttede aldrig lovgivningsprocessen. 

Brugen af lovgivningsteknikken den "28. ordning" for at støtte innovative virksomheder var dukket op igen i Enrico Lettas rapport Much More Than a Market, hvor han opfordrede til oprettelsen af et "forenklet europæisk selskab". Lignende henvisninger kan også findes i forskellige nylige meddelelser fra Kommissionen og i Draghirapporten om fremtiden for europæisk konkurrenceevne. Europa-Parlamentets lovgivningsmæssige initiativbetænkning har til formål at skitsere et forløb for udformningen af og rammerne for en sådan virksomhedsform med et specifikt syn på, hvordan en sådan status kan gavne SMV'er, opstartsvirksomheder og vækstvirksomheder og deres stiftere, der ønsker at operere og udvide på tværs af det indre marked, uden at være begrænset til dem.   
  
Der har tidligere været forsøg fra Kommissionen på at etablere en ordning for et europæisk privat selskab, hvoraf ingen viste sig at være fuldt ud vellykkede. Årsagerne til, at de ikke lykkedes, findes i smuthullerne i deres udformning og manglende sikkerhedsforanstaltninger for høring og medarbejdernes medbestemmelsesret, hvilket resulterede i, at den nødvendige konsensus ikke kunne nås. Oprettelsen af yderligere juridiske, administrative og økonomiske byrder forbundet med disse forsøg bidrog også til at begrænse unge virksomheders udbredelse.  

Etablering af de nødvendige garantier for effektivt at forhindre misbrug af en "28. ordning", især med hensyn til medbestemmelsesregler, er af yderste vigtighed og en nødvendig forudsætning for succes og samfundsmæssig accept af dette projekt.
  
Mange år senere, og selv om der er taget vigtige skridt med hensyn til harmonisering af selskabsretten i Europa, forbliver mange udfordringer, især for mindre og nye virksomheder, uløste, mens nye økonomiske udfordringer er opstået.
  
Ordføreren anbefaler derfor, at den virksomhedsform, som Kommissionen har foreslået, får navnet "European Start- and Scale-Up" (ESSU). I stedet for at etablere en selvstændig paneuropæisk virksomhedsform gennem en forordning – hvilket ville nødvendiggøre artikel 352, stk. 1, i TEUF som retsgrundlag med risiko for at gentage tidligere fejltagelser – anbefaler ordføreren, at der oprettes en national virksomhedsform, der automatisk anerkendes i alle medlemsstater. Dette kan gennemføres ved at opgradere eksisterende nationale virksomhedsformer med begrænset ansvar eller ved at oprette nye skræddersyede nationale virksomhedsformer. En sådan måde at overnationalisere væsentlige elementer på i en ellers national virksomhedsform kan opnås ved hjælp af et maksimalt harmoniserende direktiv på grundlag af artikel 50 og 114 i TEUF.

Virksomhedsformen "European Start- and Scale-Up" (ESSU) ville fjerne byrder ved at skabe et forenklet, digitaliseret, forståeligt og brugervenligt lovgivningsmiljø, der er skræddersyet til behovene hos SMV'er, opstartsvirksomheder og vækstvirksomheder, uden at være begrænset til en ny kategori "innovative" virksomheder eller andre begrænsende kriterier, for at skabe og styrke innovation i Europa. At gøre adgang til den retlige form betinget af, at parterne fremlægger de nødvendige beviser for, at de kvalificere sig som berettigede – f.eks. ved at fremvise deres "innovative" karakter – ville øge den administrative byrde, som især små og mellemstore virksomheder kæmper for at håndtere.  For bedst at imødekomme behovene hos SMV'er, opstartsvirksomheder og vækstvirksomheder skal ESSU være en virksomhed med begrænset ansvar, der ikke er noteret på aktiemarkedet.

Ud over at forenkle procedurerne for virksomhedsdannelse og -registrering foreslår ordføreren, at den retlige ramme bør omhandle forskellige elementer for at styrke konkurrenceevnen for SMV'er, opstartsvirksomheder og vækstvirksomheder, der vælger den nye virksomhedsform. I forslaget skitseres derfor forskellige komponenter, der bør medtages for at forbedre adgangen til kapital og talent for ESSU'er og tilskynde til langsigtethed. Især opstartsvirksomheder, der omdanner innovative idéer til salgbare produkter, er tilbøjelige til såkaldte "dræberopkøb", som næppe kan styres ved hjælp af fusionskontrollovgivning. Ordføreren ønsker derfor at undersøge elementer af langsigtede, formålsdrevne virksomhedsformer, som der allerede findes eksisterende og nye eksempler på i forskellige medlemsstater. Især med hensyn til "asset locks" og mulige udfordringer med hensyn til grænseoverskridende omdannelser. For at forblive attraktive for investorer og virksomheder, der vælger en retlig langsigtet ordning, skal ethvert sådant forslag ledsages af EU-dækkende harmoniserede regler om egenkapitallignende gældsinstrumenter, der giver investorer mulighed for at investere i virksomheder uden at erhverve kontrolrettigheder over en virksomhed (såsom bonusrettigheder, passive kapitalindskud eller overskudsbaserede lån). 

Andre virksomhedsformers succes i andre lande (såsom Delaware Inc. i USA) hænger sammen med effektiviteten, hastigheden og graden af specialisering af retssystemet, der afgør spørgsmål vedrørende denne virksomhedsform. Dette mål kan nås med en alternativ tvistbilæggelsesmekanisme for ESSU'en og med et system af særlige paneler, der er specialiseret i spørgsmål vedrørende ESSU'en, ved domstolene i medlemsstaterne. Begge kan kun dømme i civilretlige tvister mellem virksomheder, tvister, der opstår som følge af eller i forbindelse med erhvervelse af ESSU-virksomheder eller aktier i ESSU-virksomheder, og tvister mellem en ESSU-virksomhed og medlemmer af dens ledelsesstruktur. Deltagelse i disse særlige former for tvistbilæggelse er betinget af samtykke fra de involverede parter. Tvister vedrørende individuel og kollektiv arbejdsret er udelukket fra denne mekanisme. 

Med hensyn til sikkerhedsforanstaltninger for regler om medbestemmelse foreslår ordføreren en lovvalgsløsning i stedet for materielle regler, som de kan findes i SE. Reglerne om medbestemmelse er meget forskellige fra medlemsstat til medlemsstat. Deres eksistens og deres betydning er tæt knyttet til den sociale struktur i en medlemsstats økonomi, og det anbefales på det kraftigste at holde nationale ordninger om medbestemmelse uberørt af ESSU'en. Efter ordførerens opfattelse opnås respekten for nationale særegenheder bedre ved lovvalgsregler, der harmoniserer fastlæggelsen af den gældende nationale lovgivning end harmoniserede EU-regler, hvilket altid vil betyde et politisk kompromis med de højere standarder for medbestemmelse, der findes i nogle medlemsstater. Det anbefales derfor med hensyn til ESSU'en at fastlægge, hvilken lov der finder anvendelse på spørgsmål vedrørende medbestemmelse i henhold til placeringen af ESSU'ens reelle hjemsted, som er stedet for den centrale ledelse. 

Desuden berører ESSU'en ikke den individuelle og kollektive arbejdsret. Den lov, der finder anvendelse på individuelle ansættelseskontrakter, bestemmes af artikel 8 i Rom-I-forordningen. 

	Enhed og/eller person

	ACT | The App Association - Transparency Register: 72029513877-54

	Association pour l'Unification du Droit des affaires en Europe - Transparency Register: 490631396665-19

	Bundesministerium der Justiz (BMJ) - Federal Ministry of Justice

	Bundesministerium für Arbeit und Soziales (BMAS) - Federal Ministry of Labour and Social Affairs)

	Bundesnotarkammer - Transparency Register: 74591581960-65

	Bundesverband der Deutschen Volksbanken und Raiffeisenbanken - Transparency Register: 22330076571-75

	Bundesverband Öffentlicher Banken Deutschlands eV- Transparency Register: 0767788931-41

	Confédération des Petites et Moyennes Entreprises (CPME) - Transparency Register: 74081206759-11

	Conseil International du Notariat Belge /Internationale Raad van het Belgisch Notariaat- Transparency Register: 134690012359-91

	Deutsche Bank AG - Transparency Register: 271912611231-56

	Deutsche Börse AG - Transparency Register: 20884001341-42

	Deutsche Industrie- und Handelskammer - Transparency Register: 22400601191-42

	Deutscher Gewerkschaftsbund (DGB) - Transparency Register:  07595112423-87

	Deutscher Sparkassen-und Giroverband - Transparency Register: 62379064909-15

	Deutscher Steuerberaterverband e.V. - Transparency Register: 845551111047-04

	EU Inc Petition - Transparency Register: 848536795849-82

	European Commission 

	European Confederation of Directors' Associations (ecoDa) - Transparency Register: 37854527418-86

	European Savings and Retail Banking Group - Transparency Register: 8765978796-80

	European Startup Nations Alliance (ESNA)

	European Trade Union Confederation - Transparency Register: 06698681039-26

	France Digitale- Transparency Register: 479234015862-06

	Gesamtverband der Deutschen Versicherungswirtschaft e.V. - Transparency Register: 6437280268-55

	Global Legal Entity Identifier Foundation - Transparency Register: 660337819709-62

	Hans-Böckler-Stiftung - Transparency Register: 957887652130-79

	International Credit Insurance & Surety Association - Transparency Register: 924462331324-02

	Leibniz Institute for Financial Research SAFE - Transparency Register: 843071031814-24

		Nordic Financial Unions - Transparency Register: 4129929362-47




	Oliver Coste

	Österreichische Notariatskammer - Transparency Register: 6475183729-37

	Permanent Representation of Austria to the European Union

	Permanent Representation of Estonia to the European Union

	Permanent Representation of France to the European Union

	Permanent Representation of the Federal Republic of Germany to the European Union

	Permanent Representation of the Kingdom of the Netherlands to the European Union

	Startup Portugal

	Stiftung Verantwortungseigentum e.V.- Transparency Register: 202064594750-82

	Stripe, Inc.- Transparency Register: 389356530261-76

	vbw - Vereinigung der Bayerischen Wirtschaft e. V. - Transparency Register: 49096067887-19




Ovenstående liste er udarbejdet udelukkende på ordførerens ansvar.
Når fysiske personer er anført på listen med deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

